Jigme Singye Wangchuck

Jigme Singye Wangchuck (ka: Wangchuk; sündinud 11. novembril 1955 Thimphus Dechenchholingi palees) on endine Bhutani kuningas. Kuninga tiitel oli Druk Gyalpo 'kõuedraakonikuningas'. Teises latinisatsioonis kirjutatakse tema nimi Jimi Singgê 'Wangchu. Jigme Singhe Wangchuck on oma isa, kuningas Jigme Dorji Wangchucki ja oma ema, kuninganna Ashi Kesang Chodeni ainus (seaduslik) poeg. Kuningas sai hariduse Bhutanis koduõpetajatelt ning Indias ja Suurbritannias. Pärast Bhutani tagasipöördumist 1970 õppis ta ka Paros. Kuningas kaasas noore printsi valitsemisse ning määras ta troonipärijaks mõni kuu enne oma surma. Ta tuli võimule 17-aastaselt 1972 pärast oma isa surma. Noort kuningat aitasid tema onu dasho (prints) Namgyal Wangchuck ja tema vanemad õed, Ashi Sonam Chhoden Wangchuck ja Ashi Dechen Wangmo Wangchuck, kes olid kuninga esindajad rahandus- ja arenguministeeriumis. Ashi Sonam Chhoden Wangchuck sai hiljem rahandusministriks. Kuningas krooniti 2. juunil 1974 ja sai ametlikult kuningaks 21.–24. juulil. Kroonimisele kutsuti välismaa aukandjaid. See andis tunnistust Bhutani pika isolatsiooni lõpust. Kroonimispidustusi varjutas mais 1974 avastatud eksiiltiibetlaste atentaadiplaan. Ta on jätkanud oma isa poliitikat, mis seisneb aeglases moderniseerimises ja püüdes seejuures säilitada Bhutani traditsioonilist kultuuri. 1985. aastal vastu võetud kodanikuseadus kutsus mõned aastad hiljem esile poliitilised rahutused Lõuna-Bhutanis. Umbes 120 000 Bhutani nepallast rändas välja (osalt põgenes) Indiasse ja Nepali. 1988. aastal pani ta aluse poliitikale Driglam Namzha ('viisakus ja kombed'), mis näeb ette, et kõik kodanikud peavad avalikes kohtades kandma traditsioonilisi rõivaid ning koolides tuleb õpetada riigikeelt dzongkha keelt. 1980. aastate lõpus kutsus kuninga reformipoliitika esile osalt vägivaldse opositsiooni. 1998. aastal loobus kuningas vabatahtlikult absoluutsest võimust. Nüüd valitseb ta ametlikult valitsuse nõuandeid järgides. Jigme Singye Wangchuk keeldus kaua demokraatia kehtestamisest oma riigis (parteid ja ametiühingud on keelatud). Sisepoliitilise surve tõttu oli kuningas 2003 sunnitud algatama uue konstitutsiooni väljatöötamise. Märtsis 2005 esitati põhiseaduseelnõu, mis augustis asendati muudetud tekstiga. Uue konstitutsiooni peaks parlament (Rahvuskogu) vastu võtma 2006. 2003. aasta lõpul käskis kuningas ette võtta Bhutani esimese sõjakäigu pärast rohkem kui sajandi pikkust vaheaega. Sõjakäigu eesmärk oli suunatud Assami separatistide vastu, kes kasutasid Bhutani territooriumi oma platsdarmina. Relvajõudu on kasutatud ka nepali separatistide vastu Bhutani lõunaosas. Kuningas on seadnud riigi eesmärgiks rahvusliku kogutoodangu asemel "rahvusliku koguõnne". Kuningas on Bhutanis ja välismaal palju ringi liikunud. Ta on käinud rahvusvahelistel üritustel ning sageli esindanud oma riiki New Delhis. 14. detsembril 2006 teatas kuningas, et loobub troonist oma poja Jigme Khesar Namgyali kasuks. Jigme Khesar Namgyal krooniti kuningaks 6. novembril 2008. 2005 – auhind Champions of Earth Award Jigme Singye Wangchuk on alates 1979. aastast abielus nelja õega, kes on pärit Talost (Punakha ringkond). Privaatsele pulmatseremooniale 1979. aastal järgnes 1988 avalik pulmatseremoonia Punakhas, mis pidi tagama troonipärija ametliku tunnustamise. Sellel tseremoonial nimetati kroonprintsiks kuninga vanim poeg prints (dasho) Jigme Khesar Namgyal Wangchuck. Kroonprints on sündinud 21. veebruaril 1980. Tema ema on kuninga kolmas abikaasa Ashi Tshering Yangdön Wangchuck. Kuninga abikaasad: 1. Ashi Dorji Wangmo Wangchuck (sündinud 20. detsembril 1955, Yab Ugyen Dorji ja Yum Thuiji Zami teine tütar) printsess Ashi Sonam Dechen (sündinud 5. augustil 1981) prints Dasho Jigyel Ugyen Wangchuck (sündinud 6. juuliil 1984) 2. Ashi Tshering Pem Wangchuck (sündinud 20. detsembril 1957, perekonna kolmas tütar) printsess Ashi Chimi Yangzom (sündinud 10. jaanuaril 1980) printsess Ashi Kesang Choden (sündinud 23. jaanuaril 1982) prints Dasho Ugyen Jigme Wangchuck (sündinud 1994) 3. Ashi Tshering Yangdön Wangchuck (sündinud 21. juunil 1959), perekonna neljas tütar) kuningas Jigme Khesar Namgyal Wangchuck (sündinud 21. veebruaril 1980) printsess Ashi Dechen Yangzom 2. detsember (sündinud 1981) prints Dasho Jigme Dorji Wangchuck (sündinud 14. aprillil 1984) 4. Ashi Sangay Choden Wangchuck (sündinud 11. mail 1962, perekonna viies tütar) prints Dasho Khamsum Singhye Wangchuck (sündinud 6. oktoobril 1985) printsess Ashi Euphelma Choden Wangchuck (sündinud 1993) Polügaamia ei ole budistlikes ühiskondades kombeks ning on Bhutanis ametlikult keelatud. Jigme Singye Wangchuki abielu nelja õega on seetõttu üpris ebaharilik ning nõudis Bhutani usujuhi jhe kenpo ametlikku luba. Vanima kuninganna Jigme Singye Wangchucki raamatus "Of Rainbows and Clouds" (1998) on avatud selle abielu poliitiline taust, mis on seotud kuninganna isa Yab Ugyen Dorji perekonnalooga. Võimupoliitilistel põhjustel mõrvati Jigme Singye Wangchucki vanaisa kuningas Jigme Dorji algatusel Talo kloostris 6. shabdung. Tollane shabdung pärines nelja õe suguvõsast, mida Wangchucki dünastia tollest ajast saadik taga kiusas. Kuningas Jigme Singye Wangchuki abielu Yab Ugyen Dorji nelja tütrega pidi tegema lõpu vihavaenule Wangchuckide ning mõrvatud 6. shabdung'i järeltulijate vahel. Kuningal on kokku viis poega ja viis tütart. Mõned tema lastest on õppinud välismaal. Kuigi suitsetamine on kogu Bhutanis (avalikes kohtades) keelatud, on kuningas kirglik sigarisuitsetaja.